
64. §
Informatīvais ziņojums "Par valsts datu apstrādes mākoņa attīstības plānu"
22-TA-3764
(E. Balševics, G. Ozols, H. Abu Meri, E. Siliņa)
· 1. Pieņemt zināšanai iesniegto informatīvo ziņojumu (ierobežotas pieejamības informācija).
· 2. Atbalstīt Vides aizsardzības un reģionālās attīstības ministrijas priekšlikumu par valsts datu apstrādes mākoņa attīstību, izmantojot valsts akciju sabiedrības "Latvijas Valsts radio un televīzijas centrs", Latvijas Nacionālās bibliotēkas, Iekšlietu ministrijas Informācijas centra un Zemkopības ministrijas Lauksaimniecības datu centra datu centru infrastruktūru un pakalpojumus un uzdot minētajām institūcijām:
· 2.1. īstenot Eiropas Savienības Atveseļošanas un noturības mehānisma plāna 2. komponentes "Digitālā transformācija" 2.1. reformu un investīciju virziena "Valsts pārvaldes, tai skaitā pašvaldību, digitālā transformācija" investīcijas 2.1.2.2.i. "Latvijas nacionālais federētais mākonis" (turpmāk – investīcija Nr. 2.1.2.2.i.) projektus atbilstoši ziņojumā noteiktajam;
· 2.2. investīcijas Nr. 2.1.2.2.i. projektu pieteikumu saskaņošanas ietvaros saskaņot ar Vides aizsardzības un reģionālās attīstības ministriju mākoņdatošanas pakalpojumu attīstības un skaitļošanas infrastruktūras kapacitātes palielināšanas plānus, to ietvaros norādot platformas, informācijas sistēmas, kuru darbināšana apliecinās ieguldījumu investīcijas Nr. 2.1.2.2.i. mērķu sasniegšanā;
· 2.3. līdz 2024. gada 1. maijam sagatavot un iesniegt Vides aizsardzības un reģionālās attīstības ministrijai saskaņā ar Ministru kabineta 2023. gada 4. jūlija noteikumu Nr. 368 "Informācijas sistēmu un to darbībai nepieciešamo informācijas un komunikācijas tehnoloģiju resursu un pakalpojumu attīstības aktivitāšu un likvidēšanas uzraudzības kārtība" 4.2. apakšpunktu attīstības aktivitātes aprakstu (2. pielikums), tajā norādot:
· 2.3.1. resoru iestādes un to informācijas sistēmas, kuras tiks izvietotas valsts datu apstrādes mākoņa infrastruktūrā;
· 2.3.2. infrastruktūras un tās atkopes kapacitātes palielināšanai nepieciešamos aparatūras un programmatūras resursus;
· 2.3.3. institūcijas un komersantus, ar kuriem ir plānota sadarbība resursu izmitināšanā, pārcelšanā un atkopes spēju nodrošināšanā.
· 3. Līdz valsts datu apstrādes mākoņa darbību reglamentējoša normatīvā akta spēkā stāšanās brīdim publiska persona, publiskas personas kapitālsabiedrība, publiskas personas kontrolēta kapitālsabiedrība, zinātniskā vai kultūras institūcija, izglītības iestāde, biedrība, kura pilda pārvaldes uzdevumu izveidot un uzturēt augstākās izglītības un pētniecības digitālos pakalpojumus, ja tās vēlas izmantot šī protokollēmuma 2. punktā noteikto valsts datu apstrādes mākoņa dalībnieka infrastruktūru un pakalpojumus, slēdz sadarbības līgumu vai starpresoru vienošanos Valsts pārvaldes iekārtas likumā noteiktajā kārtībā vai pakalpojumu līgumu par Valsts elektronisko sakaru pakalpojumu centra pakalpojumiem Ministru kabineta 2022. gada 8. novembra instrukcijā Nr. 5 "Valsts elektronisko sakaru pakalpojumu centra nodrošināšanas kārtība" noteiktajā kārtībā.
· 4. Vides aizsardzības un reģionālās attīstības ministrijai sadarbībā ar valsts akciju sabiedrību "Latvijas Valsts radio un televīzijas centrs", Latvijas Nacionālo bibliotēku, Iekšlietu ministrijas Informācijas centru un Nacionālo kiberdrošības centru līdz 2024. gada 31. decembrim noteikt kārtību valsts datu apstrādes mākoņa pakalpojuma sniedzēju funkciju, lomu un atbildību sadalījumam, tai skaitā attiecībā uz datu centru savienojošo datu pārraides tīklu un virsmākoni, kā arī Lauksaimniecības datu centra darbības modeli.
· 5. Satiksmes ministrijai sadarbībā ar Vides aizsardzības un reģionālās attīstības ministriju līdz 2024. gada 31. decembrim izvērtēt un, ja nepieciešams, veikt nepieciešamos grozījumus tiesiskajā regulējumā, nodrošinot tā saskaņotību ar valsts datu apstrādes mākoņa tiesisko regulējumu.
· 6. Ministrijām un citām valsts pārvaldes iestādēm pasākumus attiecībā uz valsts datu apstrādes mākoņa attīstību, kurus nav plānots īstenot no 2014.–2020. gada perioda Eiropas Savienības struktūrfondu 2.2.1. specifiskā atbalsta mērķim "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību", Eiropas Savienības Atveseļošanas un noturības mehānisma plāna 2. komponentes "Digitālā transformācija" 2.1. reformu un investīciju virzienam "Valsts pārvaldes, tai skaitā pašvaldību, digitālā transformācija" un Eiropas Savienības kohēzijas politikas programmas 2021.–2027. gadam 1.3.1. specifiskā atbalsta mērķim "Izmantot digitalizācijas priekšrocības iedzīvotājiem, uzņēmumiem, pētniecības organizācijām un publiskajām iestādēm" paredzētā finansējuma, nodrošināt tām piešķirto valsts budžeta līdzekļu ietvaros.

